Versuim om konstruksie-mafia vas te vat sal enorme gevolge inhou -Solidariteit Wêreld
Tuis › Soldeer › Versuim om konstruksie-mafia vas te vat sal enorme gevolge inhou
Engineering News berig dat die regering se versuim om die "konstruksie-mafia" na behore vas te vat, enorme gevolge gaan inhou, nie alleen vir die konstruksiesektor nie, maar vir Suid-Afrika in die geheel, aangesien sulke praktyke waarskynlik na ander sektore van die ekonomie sal uitbrei. Dit aldus 'n verslag van die organisasie Global Initiative Against Transnational Organised Crime (Gi-Toc) wat vandeesmaand gepubliseer is. Die verslag fokus op georganiseerde misdaadgroepe wat sedert 2015 konstruksieprojekte in Suid-Afrika teiken met die oog op afpersing.
Hierdie groepe, wat gesamentlik en in die volksmond bekend staan as die konstruksie-mafia, gaan te werk onder die vaandel van "radikale ekonomiese transformasie." Hulle gebruik die dekmantel van "plaaslike sakeforums" om hulle by konstruksieterreine regdeur die land op te dwing en dring dan aan op die ontvangs van geld of 'n aandeel in ontwikkelingsprojekte.
Die verslag is opgestel deur 'n senior analis van Gi-Toc, Jenni Irish-Qhobosheane, wat gesê het dat die konstruksie-mafia se aktiwiteite aangevuur is deur gebrekkige optrede van die regering wat dit vir dié groepe moontlik gemaak het om hul aktiwiteite uit te brei.
Sy het gesê die regering moet 'n meer omvattende strategie ontwikkel om die kwessie van sistemiese korrupsie te hanteer, 'n strategie wat 'n meer proaktiewe reaksie vanuit strafregspleging insluit
In 2019 is minstens 183 infrastruktuur- en konstruksieprojekte ter waarde van meer as R63 miljard regdeur Suid-Afrika deur hierdie ontwrigting geraak. Konstruksieterrein-besettings het sedertdien teen dieselfde pas voortgeduur.
Die skade wat hierdie sakeforums aanrig, het nie net tot vertragings in die afhandeling van 'n aantal belangrike infrastruktuurprojekte gelei nie, maar dit het ook tot die ondergang van 'n aantal ondernemings bygedra.
Die verslag probeer verstaan hoe die konstruksie-mafia te werk gaan en fokus op hul betrokkenheid by sistemiese afpersing en die langtermyn-implikasies wat dit vir die Suid-Afrikaanse konstruksiebedryf en die ekonomie in die geheel inhou.